**Világsztár motivációs szónok a pécsi orvoskaron**

**Április 7-én immáron hatodik alkalommal rendezi meg a PTE Általános Orvostudományi Karának Angol-Német Hallgatói Önkormányzata (EGSC) a nagy népszerűségnek örvendő Motivációs Beszéd néven futó rendezvényét. Az idei meghívott vendég a Chicago Medből és az FBI: Most Wantedből is ismert Angel Giuffria színésznő, modell, pszichológus, motivációs szónok, a fogyatékkal élők egyik nagy szószólója Hollywoodban, aki a mindennapokban a világ egyik legmodernebb bionikus alkarját viseli. A színésznőt a sajtó képviselői is kérdezhetik.**

A pécsi orvoskar Angol-Német Hallgatói Önkormányzata a tanulmányokat érintő, valamint az érdekvédelmi tevékenységük mellett rendkívül nagy hangsúlyt fektet az elfogadásra, a sokszínűségre, a toleranciára. A 2014-ben életre hívott, Motivációs Beszéd nevet viselő rendezvénysorozat célja, hogy a meghívott szónokok segítségével elősegítsék a leendő orvosok érzékenyítését egy empatikus, befogadó társadalomért.

A Motivációs Beszédet eddig már öt alkalommal tartották meg a pécsi orvosképzőn. Ez idő alatt olyan neves személyiségek szóltak a közönséghez, mint például dr. Patch Adams, akit Robin Willams személyesített meg a mozivásznon, de a hallgatók megismerhették dr. Bennet Omalu patológust, igazságügyi orvosszakértőt, aki elsőként számolt be az amerikai focistákat sújtó krónikus traumatikus enkefalopátia (CTE) jeleiről. Szólt a hallgatósághoz Robert Winston professzor, a mesterséges megtermékenyítés angol atyja, Frank Warren, a PostSecret művészeti és társadalmi mozgalom alapítója, valamint RJ Mitte is, a Breaking Bad (Totál szívás) kultsorozat Walter juniorja, aki betegsége, a cerebrális parézis, agyi eredetű bénulás sem tudott megakadályozni abban, hogy világhírű színésszé és társadalmi aktivistává váljon.

Április 7-én immáron hatodik alkalommal rendezi meg a PTE orvoskarának Angol-Német Hallgatói Önkormányzata a Motivációs Beszédet. **Az idei meghívott vendég Angel Giuffria színésznő, modell, emellett RJ Mitte-hez hasonlóan a fogyatékkal élő emberek egyik nagy szószólója Hollywoodban.** A bal kar nélkül született színésznő több sorozatban is szerepelt már, láthattuk a Chicago Medben, az FBI Most Wantedben, valamint a Snowpiercer sorozatban is, de feltűnik egy Taylor Swift-videóban is. Hiányzó karja helyett egy csúcstechnológiás bionikus alkart visel, a világ egyik legmodernebbjét, rendkívül a szívén viseli a fogyatékkal élők képviseletét, elfogadásuk ügyét.

„Angel Giuffria a pécsi beszéde során elsősorban arra szeretne rávilágítani, hogy miként kovácsoljunk hátrányainkból előnyt, illetve hogyan küzdött meg ezekkel a kihívásokkal az élete során. Vendégünk kiemelt figyelmet fordít arra, hogy a rendezvény minél több fogyatékkal élő ember számára elérhetővé váljon, így angol nyelvű előadását jeltolmács fordítja” – mondta el elöljáróban Mehringer Nanetta, a PTE ÁOK Angol-Német Hallgatói Önkormányzatának irodavezetője. Kiemelte, technológiai szempontból is érdekes a motivációs szónok: a világ egyik legmodernebb bionikus karját viseli.

**Angel Giuffria április 7-én délelőtt 10 órától, mintegy fél órán át áll majd a sajtó rendelkezésére a PTE ÁOK II-es Dékáni Tárgyalóban (régi elméleti tömb, 1. emelet), a média képviselői angolul kérdezhetik a motivációs szónokot.** A mintegy 45 perces, angol nyelvű előadás 18 órakor kezdődik a PTE ÁOK Dr. Romhányi György Aulában, melyet követően a közönségnek lehetősége nyílik angolul kérdezni tőle. Az előadásról videó- és hangfelvétel nem készülhet, a fotók készítése viszont engedélyezett. **Az előadást követően a média képviselői röviden ismét kérdezhetik Angel Giuffriát a helyszínen.**

További információk a PTE ÁOK honlapján: <https://aok.pte.hu/hu/esemenyek/esemeny/8034>

Kapcsolat: Mehringer Nanetta, 06301866583